paragraph_text: U vrijeme izgradnje, budući da nije postojala željeznica, prijevoz brodovima kroz kanal bio je mnogo brži od prijevoza kolima koja su vukle životinje, te su troškovi smanjeni za 95 posto. Kanal je luci New York dao veliku prednost u odnosu na sve ostale lučke gradove SAD-a te je pokrenuo veliki politički i kulturni uspon države u 19. stoljeću. Pridonio je i velikom rastu broja stanovnika u zapadnom New Yorku, te otvaranju ostalih regija na zapadu za daljnje naseljavanje. Kanal je proširen između 1834. i 1862. godine, te je najveći promet zabilježen 1855. godine kada je njime prošlo 33,000 komercijalnih pošiljki.